钦定古今图书集成/历象汇编/庶征典/第171卷 > 王充论衡 > 《贺白鹿表》令狐楚
## 钦定古今图书集成/历象汇编/庶征典/第171卷 > 王充论衡 > 《贺白鹿表》令狐楚

臣某等言：臣得进奏院状报，中书门下奏贺，于醴泉
县建陵柏城获白鹿一。圣敬日跻，祯祥荐至。臣某谨
按《孝经援神契》曰：“王者德至禽兽，则白鹿见。”伏惟陛
下盛德配天，深仁育物，和气交感，出为休征。懿此异
兽，挺兹奇表。在峤山之侧，宛是随仙；来魏阙之前，如
将率舞。天下称述，兆人欢庆。昔者周因征伐而获，汉
自祭祀而臻。比今无为，宜有惭德。臣某幸逢昭代，获
睹元功，欣忭之诚，倍百恒品。所守有限，不获随列，称
庆阙庭。无任屏营踊跃之至。